આજે ભક્તિમાર્ગ પર કંઈક કહેવાનો પ્રસંગ જે દિવસે ને જે સ્થળે મળ્યો છે તે દિવસ ને તે સ્થળ બંને તે માટે ખૂબ જ અનુકૂળ છે. આજે બાપુનો જન્મદિવસ છે અને આ ગામ રામાનુજાચાર્યનું સ્થાનક છે. ગાંધીબાપુએ વારંવાર કહ્યું છે કે જેને નામસ્મરણમનું રસાયણ હાથ લાગી ગયું તેને બીજા-ત્રીજા ઓસડિયાંની કશી જરૂર નથી રહેતી. રામદાસ સ્વામીનું વાક્ય છે : ‘જયસિ શ્રી રામનામ, ઔષધાચે કાય કામ ?’ જેને હોઠે રામનામ, ઔષધનું શું રે કામ ?’ ખેર, આટલી શ્રદ્ધા છતાં પણ બાપુ દવા લેતા રહ્યા, ને મેં પણ લીધી. પરંતુ તેઓની શ્રદ્ધા તો એ જ હતી કે નામથી મોટું બીજું કોઈ ઓસડ નથી. છેલ્લા દિવસોમાં તેઓને ઉધરસ થઈ હતી અને મનમાં કંઈક ક્ષોભ પણ થતો હતો, ત્યારે તેઓ એમ જ બોલતા કે ‘આ મારા નામસ્મરણની કચાશ છે.’ એમના જન્મદિવસ જેવા અવસરે મને આ નામસ્મરણનો મહિમા ગાવાનો મોકો મળ્યો તેને હું મારું બહુ મોટું ભાગ્ય સમજું છું.